
הצעה לסדר


היו"ר יעקב ליצמן:

בוקר טוב, אנחנו עוברים להצעת חוק מיסוי מקרקעין (שבח, מכירה ורכישה)(תיקון מס'  53), התשס"ד-2004 - עם כל החוקים הפרטיים. לחבר הכנסת אפללו יש הצעה לסדר.

אלי אפללו:

	 אדם שמוכר מקרקעין בשווי 100, למה המעריך, במכוון, יכול לקבוע 200 או 300 - כי יש הערכת שמאות, יש מתווכים שקבעו את המחיר. בעל הנכס שרצה למכור ב-100, התחנן למכור ב-100, הוא גם לא מצא קונים. בא היום איזה פקיד כדי למשוך, כדי לעשות, קובע 300. מה צריך לעשות האדם? ללכת לבית משפט? מביאים אותו למצב שיצטרך ללכת לבית משפט. מה עושים בעניין הזה? זה אל"ף בי"ת בעניין הזה של מס שבח? מה עושים? אני נתקל יום יום באנשים שבאים אליי בטענות בנושא הזה. אני רוצה לדעת מה אתם עושים בעניין הזה.

אוסקר אבו-ראזק:

	העיקרון הוא שאם יש מסמך כתוב, זה המחיר כאשר יש יחסים מיוחדים בין המוכר והקונה - בדרך כלל יחסי קרבה, יחסים משפחתיים, יחסים עסקיים שנמשכים הרבה זמן. אם אין יחסים מיוחדים והשמאי - כפי שאתה אומר עשה מה שעשה - יש מסננות.

אלי אפללו:

	 הם רצו למכור כדי לקבל הלוואה. שלחו אותם לשמאים של הבנק, עשו כבר שלוש-ארבע פעמים שמאות, יודעים את מחיר המקרקעין בכל האזור.  אחרי הכל, האדם מצא קונה, מכר לו את זה פחות מ-100, אבל הערך שלו, לפי השמאות, היה ב-100. הפקיד הזה קובע 300.

אוסקר אבו-ראזק:

	יש בתוך כל משרד מנהל משרד, יש רפרנט מקצועי לא מתוך המשרד, הוא לא מעורב בעשיית השומה. יש מעל מנהל המשרד והרפרנט המקצועי יש סגן נציב, שגם הוא אחראי על הנושא. אפשר לפנות הרבה לפני שפונים לבית המשפט.   

אלי אפללו:

	 אני יכול לקבל למי לפנות, כדי שאוכל להפנות את האנשים?

אוסקר אבו ראזק:

	תגיד שיפנו אליי ואני אפנה.

יעקב ליצמן:

	אחרי הישיבה הוא ייתן לך את התשובה למי לפנות.

אלי אפללו:

	 כל הכתובות, כי זאת שיטה של פקידים, כדי לעשות את זה במכוון. אני עושה את זה מכל הלב, יש אנשים שעושים אי צדק. 


יעקב ליצמן:

	 לא זאת הכוונה. לא נתחיל להגיד מה עושים במכוון.

אלי אפללו:

	אני  מצפה ממך, משוכנע עם עצמי, שאתה עושה את זה מכל הלב עם כל הלב, כשיש צדק ויש אנשים שעושים אי צדק.  כאשר יש אי צדק, אצביע נגד כל דבר. כשאני חושד במשהו, אני כבר חושד על הכל. 

אוסקר אבו-ראזק:

	 פה יש צדק.

אלי אפללו:

	אם אני מאמין שיש אי צדק במשרד שלך, בעיניי יהיה הכל אי צדק.

נסים דהן:

	 אתה צודק. לממשלה הזאת יש אי צדק לכל האורך. אתה חייב להצביע נגד הממשלה לכל האורך. אסור לך לוותר להם.

אהוד רצאבי:

	 אי צדק מובנה.

נסים דהן:

	זה מובנה במהות של הממשלה הזאת, רק להתעלל באזרחים. תראה מה עשו לעניים, למסכנים ולחד-הוריות, איך הורידו אותם מתחת לשאול תחתית. אל תוותר.

אהוד רצאבי:

	 רק אם שינוי תיכנס, יהיה טוב.


הצעת חוק מיסוי מקרקעין (שבח, מכירה ורכישה)(תיקון מס' 53), התשס"ד-2004


היו"ר יעקב ליצמן:

	אפשר להתחיל את הדיון, מר אבו-ראזק?

אוסקר אבו-ראזק:

	בתיקון 54 יש מספר הוראות, שהתחולה שלהם היא מה-1.1.2004. אלה הוראות שעה משמעותיות שהן הקלות, ואנחנו שנה וחודשיים באוויר, בלי לדעת - - - 

יעקב ליצמן:

	 נאשר את זה רק מה-1.1.

נסים דהן:

	אישרנו את זה כבר. נשארו שני סעיפים, שהם היו צריכים להביא לפה הסכמות. עכשיו הם חזרו בהם מההסכמות.

אוסקר אבו-ראזק:

	 בפעם האחרונה היתה הצבעה על כל הסעיפים. נותר נושא אחד מרכזי, ועדת הכספים ביקשה מאתנו לשבת עם לשכת רואי החשבון ולשכת עורכי הדין, לנסות להגיע להסכמה. עם לשכת רואי החשבון אמנם אין לי הסכם כתוב, אבל לפי מה שאני מבין יש הסכמה. 

יצחק הדרי:

	קיבלתי מהם נייר אחר. זה תיקונים של לשכת רואי החשבון.

אוסקר אבו-ראזק:

	 אז הם לא בסדר, זה משהו אחר. עורכי הדין הם תמיד יותר מסודרים, בזה אתה צודק.

אהוד רצאבי:

	 כיוון שנדב לא ידע שיש ישיבה היום, ביקשתי שישלח מה שסיכם, ואז יהיה לנו דף כתוב.

אוסקר אבו-ראזק:

	 עם לשכת עורכי הדין ישבנו הרבה מאוד ישיבות, והיו בתחילת הדרך הסכמות. לצערי הרב, לא הגענו להסכמה סופית. אנחנו משנים את מה שיש בהצעת החוק, בנושא המרכזי שנקרא: פירוק איגודי מקרקעין. אנחנו מביאים הצעה שונה במהותה מההצעה הראשונית, ואני רוצה להסביר העיקרון.

נסים דהן:

	 הצעה שונה שמרעה?

אוסקר אבו-ראזק:

	 לא, רק מיטיבה.

נסים דהן:

	 אתה לא יכול  חוקית אם היא מרעה.

אוסקר אבו-ראזק:

	 אני חושב שהיא לא מרעה, ואסביר למה.

נסים דהן:

	 ההסכמות היו לתקן, לא לקלקל.

אוסקר אבו-ראזק:

	 אסביר למה לא מרעה. בהצעה הראשונית אמרנו: ברגע שיש פירוק איגוד מקרקעין, בעלי המניות של האיגוד יצטרכו לשלם את המס מיד עם הפרוק. לאחר מכן, ניסינו למצוא פתרון. הלשכה אמרה, בצדק: אי אפשר, האדם לא מכר, לא קיבל כסף וגם לא קיבל התחייבות לקבל כסף. אל תחייב אותו במס, נסה למצוא פתרון אחר, אולי דחיית מס. 

הלכנו על משהו יותר משמעותי מאשר דחיית מס. אנחנו אומרים: איגוד מקרקעין, שקנה קרקע ומימן הקרקע באמצעות רווחים, שהיו צריכים להיות מחולקים כדיבידנד, נחייב את הרווחים האלה במס, רק כאשר אותו בעל המניות ימכור את המקרקעין בעתיד. בעתיד הוא ישלם מס גם על השבח ומכירת המקרקעין וגם על הרווחים שלא שולם עליהם מס, ולמעשה הם הועברו לו בצורה של דיבידנד. 

נסים דהן:	

	איך עושים - - - ? זה לא קבוע.

אוסקר אבו ראזק:
	
עשינו נוסחה. 

אלי אפללו:

	 אני רוצה לטעון את זה לנושא חדש.

נסים דהן:

	 זה ועדת כנסת עכשיו.

שגית אפיק:

	אני לא חושבת שזה נושא חדש, אבל יחד עם זאת, לפי התקנון, חבר כנסת זכאי לטעון נושא חדש. זה עוצר את הדיון.

יצחק הדרי:

	יש פה היבטים חדשים.

אוסקר אבו-ראזק:

	 באוניברסיטה זה באמת היבטים חדשים.

אהוד ברזילי:

	אל תעכבו את תיקון 54. תנו לזה לעבור, תדונו על השאר בנפרד. זה נושא שנוי במחלוקת בצורה בלתי רגילה, זה נושא שהוא טעות מקצועית. תפצלו מתיקון 54, תנו לתיקון 54 להשתחרר, אל תחזיקו את המשק שנה ושלושה חודשים מחכה לשחלוף, מחכה לפינוי-בינוי, מחכה לכל ההוראות המקלות, רק בגלל הדבר הזה, שהוא טעות מקצועית. 

אוסקר אבו ראזק:

	לדעתך זאת טעות מקצועית.

אהוד ברזילי:

חד-משמעית, ואני אסביר. זה גם בניגוד לוועדת רבינוביץ, היא החליטה בדיוק הפוך, אתה ישבת שם ואתה יודע את זה.

אוסקר אבו-ראזק:

	היא לא החליטה הפוך, היא החליטה אותו הדבר.

אהוד ברזילי:

	היא החליטה הפוך, שלא יהיה מיסוי על פירוק איגודי מקרקעין, זאת ההחלטה. לא יהיה מיסוי, ולא תהיה הפעלת 93 על 71, זאת ההחלטה של ועדת רבינוביץ'. אתם בדלת האחורית מנסים לעשות מהפכה ציבורית, שמחייבת דיון ציבורי. זה צריך ללכת בחוק נפרד, לא להחזיק את תיקון 54. 

יצחק הדרי:

	כבר עברו החמרות בנושא הזה, של מה שנקרא: הקצאה מיטיבה, תוך ארבע שנים לפני תחילת הפרוק. זה עבר במסגרת החוק, כך שהכל חל על פעולות תוך ארבע שנים לפני תחילת הפרוק. כך שכל הנושא יכול לעבור כבר בכנסת קריאה שנייה ושלישית. 

יעקב ליצמן:

	 הפסקה חמש דקות, התייעצות סיעתית.

נסים דהן:

	על מה? התייעצות סיעתית זה לפני הצבעה.

היו"ר יעקב ליצמן:

	הולכים להצביע.

נסים דהן:	

אבל אי אפשר להצביע. צריך ועדת הכנסת.

יעקב ליצמן:

	 עכשיו הוא רוצה התייעצות סיעתית.


נסים דהן:

	 אז אני אטען נושא חדש, אמרתי מההתחלה שזה נושא חדש. אני מסכים שיהיה דיון, הצבעה לא יכולה להיות כי זה נושא חדש. אם האוצר ישתכנע לרדת מהנושא הזה, אני חושב שהעיכוב של תיקון 54 הוא עוול למשק, הוא היה מזמן צריך לצאת. 

אוסקר אבו-ראזק:

	 זה לא נושא שאפשר להפריד.

נסים דהן:

	 ביקשנו מכם רק להגיע להסכמות. עכשיו אתם מנצלים את זה שכל המשק בני ערובה אצלכם. ככה אתם עובדים. תשחררו את תיקון 54, תמשיכו לריב על הנושאים האחרים.

אוסקר אבו-ראזק:

	 אנחנו לא מנצלים שום דבר. אנחנו אומרים שיש פה דברים שנמצאים בתוך - - - 

יעקב ליצמן:

	חבר הכנסת דהן, סופית אצלך נושא חדש?

נסים דהן:

	 כן, ודאי שזה נושא חדש.

יעקב ליצמן:

	טוב, אז אנחנו מעבירים את זה לוועדת הכנסת לנושא חדש. אני מבקש שההצבעה תהיה ביום שני בבוקר. 

נסים דהן:	

	אחרי ועדת הכנסת.

היו"ר יעקב ליצמן:

לא אצביע עד שנקבל הכרעת ועדת הכנסת. 

יצחק הדרי:

	בישיבה קודמת הצביעו כבר בוועדה, אישרו את כל יתר הנושאים.

יעקב ליצמן:

	 כרגע אדוני, אחרי שיש נושא חדש, אני לא עושה הצבעות נפרדות.

יצחק הדרי:

	כבר הצביעו.


נסים דהן:

	 הכל הוצבע. 

שגית אפיק:

	 כל עוד זה לא פוצל מהצעת החוק, זאת הצעה אחת.

נסים דהן:

	 אז נפצל את זה בוועדת הכנסת.

אלי אפללו:

	 אני בא אתך.

יעקב ליצמן:

	 תודה רבה, הישיבה נעולה.

הישיבה ננעלה בשעה 10:30.

